DA SE DEKLAMUJE JEDNOM U DVADESET-ČETIRI SATA

*Onaj koji želi da recituje ovu molitvu neka ustane i okrene se ka Bogu, i tako stojeći neka pogleda desno i levo, kao da iščekuje milost svog Gospoda, Najmilosrdnijeg, Saosećajnog. Neka onda kaže:*

OTi Koji si Gospod svih imena i Tvorac nebesa! Preklinjem Te onima Koji su Svitanja Tvog nevidljivog Suštastva, Najuzvišenijeg, Sveslavnog, da od moje molitve načiniš plamen koji će spržiti koprene koje me odvajaju od Tvoje lepote, i svetlost koja će mi biti vodilja do Okeana Tvog Prisustva.

*Neka onda podigne ruke u molitvi Bogu – blagosloven i uzvišen bio On –i neka kaže:*

O Ti Željo sveta i Ljubljeni svih naroda! Vidiš me kako se okrećem Tebi, oslobođen svake vezanosti za bilo koga osim Tebe, držeći se za Tvoje uže čije kretanje je uzburkalo sve stvoreno. Ja sam Tvoj sluga, O moj Gospode, i sin Tvoga sluge. Gledaj kako stojim spreman da izvršavam Tvoju volju i Tvoju želju, ne očekujući ništa osim Tvog zadovoljstva. Preklinjem Te Okeanom Tvog milosrđa i Suncem Tvoje milosti da činiš sa Svojim slugom šta Ti je volja i želja.Tako mi Tvoje sile koja je visoko iznad svakog pominjanja i hvale! Sve što si Ti objavio je žudnja moga srca i ljubav moje duše. O Bože, moj Bože! Ne obaziri se na moja nadanja i moja dela, već radije gledaj Svoju volju koja je obuhvatila nebesa i zemlju. Tako mi Tvog Najvećeg Imena, O Ti Gospode svih naroda! Želeo sam samo ono što Ti želiš i volim samo ono što Ti voliš.

*Neka potom klekne i poklonivši se čelom do zemlje neka kaže:*

Uzvišen si Ti iznad opisa bilo koga osim Tebe i razumevanja ikoga izuzev Tebe Samog.

*Neka onda ustane i kaže:*

Pretvori moju molitvu, O moj Gospode, u vrelo životvornih voda od kojih ću živeti dogod traje Tvoja vladavina, i pominjati Te u svakom od Tvojih svetova.

*Neka ponovo podigne ruke u molitvi i kaže:*

O Ti, zbog razdvojenosti od Kojega se srca i duše istopiše, i Čijom vatrom ljubavi je celi svet zapaljen! Preklinjem Te Imenom Tvojim kojim si potčinio sve stvoreno, ne uskrati mi ono što je sa Tobom, O Ti Koji gospodariš svim ljudima! Ti vidiš, O moj Gospode, ovog stranca kako hita svom najuzvišenijem domu pod svodom Tvog veličanstva i u okvirima Tvoje milosti; ovog prestupnika kako žudi za Okeanom Tvog oproštaja; ovog ništavnog kako traži dvor Tvoje slave; ovog sirotana u potrazi za osvitom Tvog bogatstva. Tvoja je vlast da narediš šta god hoćeš. Svedočim da Te treba hvaliti u delima Tvojim i pokoravati Ti se u zapovestima Tvojim, i da ostaješ nesputan u naredbi Svojoj.

*Neka onda podigne ruke i tri puta ponovi Najveće Ime (Alah-u-Abha). Neka se zatim sagne i sa rukama na kolenima neka pred Bogom – blagosloven i uzvišen bio On- kaže:*

Ti vidiš, O moj Bože, kako se moj duh uzburkao u mojim udovima, u svojoj čežnji da Te obožava, i žudnji da Te spominje i veliča; kako svedoči onome čemu je Jezik Tvoje Zapovesti svedočio u Kraljevstvu Tvog govora i na nebu Tvog znanja. Volim da Te u ovom položaju, O moj Gospode, molim za sve ono što je sa Tobom, da bih pokazao svoje siromaštvo i veličao Tvoje obilje i bogatstvo, i iskazao svoju nemoć i objavio Tvoju silu i moć.

*Neka onda ustane, dva puta podigne ruke u molitvi i neka kaže:*

Nema Boga sem Tebe, Svemogućeg, Svedarežljivog. Nema Boga sem Tebe, Zapovedajućeg, kako na početku tako i na kraju. O Bože, moj Bože! Tvoje praštanje me je ohrabrilo, a milost Tvoja osnažila, Tvoj zov me je razbudio, a Tvoja naklonost podigla i povela ka Tebi. Jer inače ko sam ja da bih se usudio da stanem na kapiju grada Tvoje blizine, ili okrenem lice ka svetlostima koje sijaju sa neba Tvoje volje? Ti vidiš, O moj Gospode, ovo jadno stvorenje kako kuca na vrata Tvoje milosti, i ovu prolaznu dušu kako traži reku večnog života iz ruku Tvoje darežljivosti. Zapovest je Tvoja u svim vremenima, O Ti Gospode svih imena; a za mene je pomirenost i dobrovoljna pokornost Tvojoj volji, O Stvoritelju nebesa!

*Neka tri puta podigne ruke i kaže:*

Veći je Bog od svakog velikog!

*Neka onda klekne i poklonivši se čelom do zemlje neka kaže:*

Prvisoko si Ti da bi se hvala onih Tebi bliskih uzdigla do neba Tvoje blizine, ili da bi ptice srdaca onih koji su Ti posvećeni dosegle do vrata Tvoje kapije. Svedočim da si posvećen iznad svih atributa i svet iznad svih imena. Nema Boga sem Tebe, Najuzvišenijeg, Sveslavnog.

*Neka onda sedne i kaže:*

Svedočim onome čemu su svedočila sva stvorenja i Višnji skup i stanovnici najvišeg Raja, i iznad njih sam Jezik Veličanstva sa sveslavnog Obzorja, da si Ti Bog, da nema Boga sem Tebe, i da je Onaj Koji je objavljen Skrivena Tajna, Dragoceni Simbol, kojim su slova B,U,D i I (Budi) spojena i zajedno satkana. Svedočim da je to Onaj čije je ime dole poslato Perom Najvišega, i Koji je pominjan u Knjigama Božijim, Gospoda Prestola na visini i dole na zemlji.

*Neka onda ustane i kaže:*

O Gospode celokupnog postojanja i Posedniče svega vidljivog i nevidljivog! Ti vidiš moje suze i čuješ moje uzdahe, moje jecaje i ječanje, i tugovanku moga srca. Tako mi sile Tvoje! Moji prestupi me sputavaju da dospem Tebi blizu, a moji gresi me drže daleko od dvora Tvoje svetosti. Tvoja me je ljubav, O moj Gospode, obogatila, odvojenost od Tebe uništila, a udaljenost od Tebe satrla. Preklinjem te stopama Tvojim u ovoj divljini, i rečima ˝Evo Me. Evo Me˝ koju Tvoji Izabranici izgovoriše u ovom beskraju, i dahom Tvog Otkrovenja, i povetarcima Zore Tvoje Objave, odredi da mogu da zurim u Tvoju lepotu i pridržavam se svega što je u Tvojoj Knjizi.

*Neka onda tri puta ponovi Najveće Ime, sagne se, stavi ruke na kolena,i neka kaže:*

Hvaljen da si, O moj Bože, što si mi pomogao da se setim Tebe i da hvalim Tebe, što si učinio da prepoznam Onoga Koji je Svitanje Tvojih znakova, i uzrokovao da se poklonim pred Tvojim Gospodstvom, i budem pokoran pred Tvojim Božanstvom, i potvrdim ono što je izrekao Jezik Tvoje Veličanstvenosti.

*Neka se onda uspravi i kaže:*

O Bože, moj Bože! Leđa mi se povijaju pod teretom mojih greha, a moj nehat me uništava. Kada razmišljam o svojim zlodelima i Tvojoj dobroti, srce u meni se rastapa, a krv mi ključa u venama. Tako mi Lepote Tvoje, O Ti Žudnjo sveta! Crvenim da podignem lice ka Tebi, a moje čežnjive ruke se stide da se ispruže ka nebu Tvoje Darežljivosti. Vidiš, O moj Bože, kako me moje suze sprečavaju da spominjem Tebe i veličam Tvoje vrline, O Ti Gospode Prestola u visini i dole na zemlji! Preklinjem Te znacima Tvog Kraljevstva i tajnama Tvoje Vladavine da činiš sa Tvojim voljenima onako kako dolikuje Tvojoj darežljivosti, O Gospode celokupnog postojanja, i dostojno je Tvoje milosti, O Kralju vidljivog i nevidljivog!

*Neka onda tri puta ponovi Najveće ime, neka klekne i klanjajući se čelom do zemlje kaže:*

Hvala neka je Tebi, O naš Bože, što si nam poslao dole ono što nas približava Tebi i snabdeva nas svakim dobrom poslatim u Tvojim Knjigama i Svetim Spisima. Zaštiti nas, molimo Te, O moj Gospode, od nasrtaja zabluda i ispraznih umišljanja. Ti si, uistinu, Silan, Sveznajući.

*Neka onda podigne glavu i sedeći neka kaže:*

Svedočim, O moj Bože, onome čemu su svedočili Tvoji Izabrani, i potvrđujem ono što su stanovnici najvišeg Raja i oni koji kruže oko Tvog moćnog Trona potvrdili. Kraljevstva i zemlje i neba su Tvoja, O Gospode svetova!

*—Bahá’u’lláh*